**Útmutató és kitöltési segédlet**

**a zajkibocsátási határérték megállapítása iránti kérelemhez**

A környezeti zaj és rezgésterhelés elleni védelem egyes szabályairól szóló 284/2007. (X.29.) Korm. rendelet 10. §-a értelmében

„(1) Környezeti zajt előidéző üzemi vagy szabadidős zajforrásra vonatkozóan a tevékenység megkezdése előtt a környezeti zaj- és rezgésforrás üzemeltetője köteles a környezetvédelmi hatóságtól környezeti zajkibocsátási határérték megállapítását kérni, és a határérték betartásának feltételeit megteremteni.

(2) Ha az üzemeltető az (1) bekezdése szerinti kötelezettségét elmulasztja, a környezetvédelmi hatóság – megfelelő határidő tűzése mellett – felhívja annak teljesítésére.

(3) Nem kell környezeti zajkibocsátási határérték megállapítását kérni, ha

*a)* a tervezett környezeti zajforrás hatásterületén nincs védendő terület, épület vagy helyiség, vagy

*b)* a tervezett környezeti zajforrás hatásterületének határvonala a számítások, illetve mérések alapján a környezeti zajforrást magába foglaló telekingatlan határvonalán belülre esik és a telekingatlant a zajforrás üzemeltetőjén kívül más személy nem használja.”

**A települési önkormányzat jegyzőjének hatáskörébe tartozó zaj- és rezgésvédelmi ügyek:**

* épületek építése
* egyéb építmények építése
* speciális szaképítés
* gépjármű, motorkerékpár kereskedelme, javítása
* nagykereskedelem
* kiskereskedelem (kivéve gépjármű, motorkerékpár)
* szálláshely szolgáltatás
* vendéglátás
* reklám, piackutatás
* építmény-üzemeltetés, zöldterület-kezelés
* alkotó-, művészeti szórakoztató tevékenység
* sport, szórakoztató, szabadidős tevékenység

A zajkibocsátási határérték megállapítása iránti kérelmet a Gyöngyösi Polgármesterei Hivatal Városfejlesztési és Városüzemeltetési Igazgatóságához címzett, az erre vonatkozó, értelemszerűen kitöltött nyomtatványon kell megkérni cégkapun, ügyfélkapun keresztül vagy papíralapú kérelemmel.

Az **ügyintézési határidő** az általános közigazgatási rendtartásról szóló 2016. évi CL. tv. (Ákr.) 50. § (2) bekezdés c) pontja szerint a kérelem beérkezésétől számított **60** **nap**.

Fogalommeghatározás:

* *szabadidős zaj- vagy rezgésforrás****:*** környezeti zajt, rezgést előidéző kulturális, szórakoztató, vendéglátó vagy sportlétesítmény, és az előbbi célú tevékenység, valamint az előbbi célra használt berendezés, gép,
* *üzemi zaj- vagy rezgésforrás*: környezeti zajt, rezgést előidéző, termelő, szolgáltató tevékenység, vagy az ilyen tevékenységhez használt, környezeti zajt, rezgést előidéző telephely, gép, berendezés, ideértve a termelő, szolgáltató tevékenységhez kapcsolódó, telephelyen belüli – közlekedési célú tevékenységnek nem minősülő – járműhasználat, járműmozgás, rakodás,
* *hatásterület:*a környezeti zajforrás vélelmezett hatásterülete a környezeti zajforrást magába foglaló telekingatlan és annak határától számított 100 méteres távolságon belüli terület.

**Kitöltési segédlet**

***5. Az üzemi/szabadidős zajforrás működési rendje:***

* technológia megnevezése: a zajt előidéző technológia megnevezése, vendéglátóipari egységeknél zeneszolgáltatás
* zajforrás jele: több zajforrás esetén ezeket a helyszínrajzon be kell számozni, a megfelelő számra kel hivatkozni
* zajforrás elnevezése: például hangszóró, rádió, CD lejátszó, stb.
* a zajforrás működési helye: egyetlen helyiség esetében nem kell kitölteni, több helyiség esetén a helyszínrajz szerinti helyiség-megnevezést kell feltüntetni
* a zajforrás működési ideje: vendéglátóipari egység esetén a nyitvatartási időt kell feltüntetni, nappal: 06-22 h, éjjel: 22 – 06 h.

***6. Zajforrás hatásterületén elhelyezkedő ingatlanok felsorolása:***

A kérelmező által meghatározott hatásterületen elhelyezkedő ingatlanok címét, helyrajzi számát és funkcióját – lakóház, tömbház, üzlet, telephely, stb. – kell megadni.

**Az eljárás illetéke**

Az alapeljárás illetéke az illetékekről szóló 1990. évi XCIII. tv. értelmében: **5000 Ft,** amit illetékbélyeg formájában kell a kérelemre ragasztani.

A fellebbezés illetéke az elsőfokú határozat ellen benyújtott fellebbezés illetéke az alapeljárás illetékének kétszerese, azaz 10.000 Ft.